Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 217/12)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»PAMPEPATO DI TERNI«/»PANPEPATO DI TERNI«

EU-nr.: PGI-IT-02467 — 30.12.2019

BOB () BGB (X)

1. Betegnelse

»Pampepato di Terni«/»Panpepato di Terni«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Pampepato di Terni«/»Panpepato di Terni« er et ovnbagt produkt, der fremstilles ved at kombinere nødder, chokolade, rosiner, kandiseret frugt, usødet kakaopulver, honning, kaffe, krydderier og mel.

Ved markedsføringen har »Pampepato di Terni«/»Panepato di Terni« følgende egenskaber:

Fysiske egenskaber

Form: cirkulær, med flad bund og konveks overflade

Størrelse:

diameter: mellem 1 og 20 cm

højde: mellem 1 og 10 cm

Vægt: mellem 25 g og 1 kg

Vandindhold: mellem 7,5 % og 25 %

Organoleptiske egenskaber

Ydre udseende: mørkebrun, næsten sort, kuppelformet, med nødder, der fremtræder synligt på overfladen

Indre udseende: mørkebrun med jævnt fordelte nødder og kandiseret frugt

Dejens konsistens: kompakt, blød takket være de bløde ingredienser (chokolade, rosiner, kandiseret frugt, honning og kaffe) og sprød på grund af de ristede nødder.

Aroma: først af chokolade og nødder, derefter af krydderier, navnlig kanel, peber og muskatnød

Smag: først af chokolade med et let anstrøg af krydderier, derefter gradvist af nødder og kandiseret frugt, og til sidst en smag af chokolade og krydderier, navnlig kanel, muskatnød og peber.

Produktet indeholder hverken tilsatte konserveringsmidler eller farvestoffer.

3.3. Foder (kun for animalske produkter) og råvarer (kun for forarbejdede produkter)

Til fremstilling af »Pampepato di Terni«/»Panpepato di Terni« kræves der følgende ingredienser til 10 kg dej før bagning:

— ristede nødder: en blanding af mandler, valnødder og hasselnødder i varierende mængder mellem 3,5 kg og 6 kg

— kandiseret og tørret frugt: en blanding af rosiner, appelsin og citron i varierende mængder mellem 1,5 kg og 3 kg

— mangeblomstret honning: mellem 0,5 kg og 1,5 kg

— usødet kakaopulver (20-22 % kakaosmør): mellem 0,2 kg og 0,5 kg

— chokolade (kakaoindhold på mindst 50 %): mellem 0,5 kg og 1,5 kg

— krydderier: en blanding af peber, kanel og muskatnød i varierende mængder mellem 0,05 kg og 0,15 kg

— type »0«-mel eller alternativt majs-, ris- eller mandelmel: mellem 0,2 kg og 0,7 kg.

Ud over de tidligere ingredienser kan der i denne referencedej anvendes følgende valgfrie ingredienser:

— kogt most: op til 0,8 kg

— likør: op til højst 0,075 kg

— sukker: op til højst 0,05 kg

— appelsinskal: op til højst 0,05 kg

— pinjekerner: op til 0,2 kg

— kaffeekstrakt: op til 0,2 kg

— kirkeoblat: som base.

Hvis dejen tilberedes på maskine, må der højst anvendes 5 % vand.

3.4. Specifikke etaper af produktionen, som skal finde sted i det afgrænsede geografiske område

Æltning, portionering, formning, bagning og modning af »Pampepato di Terni«/»Panpepato di Terni« skal finde sted i det geografiske produktionsområde.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Den første emballering, efter at produktet er blevet modnet, skal finde sted på produktionsstedet for at undgå en forringelse af produktets kvalitet, således som den opfattes af forbrugeren. Produktets eksponering for luft uden beskyttelse af den oprindelige emballage ville ændre aromaens holdbarhed og medføre, at den komplekse række krydderiaromaer frigives og bliver mindre intens, samt muligvis gøre overfladen uigennemsigtig på grund af udslaget af kakaosmør og forårsage et tab af nøddernes sprødhed.

Emballagen består af mindst én forseglet beskyttelsesindpakning af: fødevarecellofan, pap, aluminiumsfolie eller andre materialer, der egner sig til brug sammen med fødevarer, som defineret i den gældende lovgivning.

Uden for produktionsområdet kan der blive tilføjet et yderligere lag.

»Pampepato di Terni«/»Panpepato di Terni« sælges i enkeltproduktpakker, enten hele eller skåret i skiver med en tykkelse på mellem 0,5 cm og 1,5 cm.

3.6. Særlige regler for mærkning af det produkt, som betegnelsen henviser til

Indpakningen skal påføres de følgende angivelser: enten »Pampepato di Ferrara« eller »Panpepato di Ferrara« samt »Indicazione Geografica Protetta« [»Beskyttet Geografisk Betegnelse«] eller forkortelsen »IGP« [»BGB«] samt følgende oplysninger:

— det europæiske BGB-symbol

— Navn eller firmanavn og adresse på producenterne og/eller pakkevirksomheden

— Produktets logo, som altid skal anvendes sammen med den beskyttede geografiske betegnelse.

Produktets logo vises her:

4. Kort angivelse af det geografiske områdes afgræsning

Produktionsområdet for »Pampepato di Terni«/»Panpepato di Terni« består af hele det administrative område i provinsen Terni og kommunerne Massa Martana, Marsciano, Todi, Fratta Todina, Montecastello di Vibio og Deruta i provinsen Perugia.

5. Tilknytning til det geografiske område

»Pampepato di Ternis«/»Panpepato di Ternis« omdømme er traditionelt knyttet til det miljø og område, produktet repræsenterer.

»Pampepato di Terni«/»Panpepato di Terni«, som i århundreder er blevet tilberedt på basis af netop det, landdistrikterne havde til rådighed i løbet af året, er en julekage par excellence.

Med tiden er »Pampepato di Terni«/»Panpepato di Terni« blevet indbegrebet af Terni-madkunst i juletiden.

Den første henvisning til professionel og »stordrifts-»produktion af »Pampepato di Terni«/»Panpepato di Terni’« går tilbage til 1913, hvor produktet blev markedsført af et historisk bageri i Terni som den ægte Terni-kage.

I løbet af det 20. århundrede og frem til i dag har adskillige traditionelle opskriftsbøger, mad- og turistguider samt forskellige typer publikationer henvist til »Pampepato di Terni«/»Panpepato di Terni« som en typisk lokal julekage.

Den italienske turistorganisation offentliggjorde i 1931 sin første udgave af sin Guida Gastronomica d'Italia (italiensk gastronomisk guide), hvori det fremhæves, at man »i Terni ikke må glemme jule-Panpepatoen«. En anden bog med samme titel skrevet af Felice Cunsolo (Istituto Geografico De Agostini, Novara, 1975) nævner i afsnittet om Umbria-regionen »Pampepato di Terni«/»Panpepato di Terni« som Ternis typiske julekage.

»Pampepato di Terni«/»Panpepato di Terni« er ligeledes nævnt i Loretta Santinis turistguide Guida di Terni e del ternano (guide til Terni og det omgivende område) som den søde »fyrste af julebordet« (s. 23, forlag: Qguide, 2003).

Provinsen Ternis 2008-guide Sapori e Profumi (Smage og aromaer) opfører pampepato som en af desserterne i afsnittet om gastronomiske juletraditioner.

Det italienske gastronomiske akademi har skrevet flere artikler, der omtaler »Pampepato di Terni«/»Panpepato di Terni«, som er blevet offentliggjort i særudgivelser og fagtidsskrifter. Blandt de vigtigste er følgende: »I frutti del sole« (Solens frugter) (2007), hvori det hedder: »Panpepato er juletidens vigtigste dessert i Terni«, og artiklen »Panpepato ternano«, hvor undertitlen lyder som følger: »juletidens vigtigste dessert i den umbriske by (»Civiltà della Tavola« (bordets civilisation), nr. 299 fra december 2017).

Sammenhængen mellem »Pampepato di Ternis«/»Panpepato di Ternis« omdømme og Terni-området dokumenteres endvidere i artiklen »Terni da leccarsi i baffi« (mundvandsindgydende Terni), der blev offentliggjort i avisen Corriere dell'Umbria lørdag den 9. april 2016. I artiklen hedder det, hvad angår de kulinariske traditioner, at »Pampepato di Terni«/»Panpepato di Terni«»bedst repræsenterer de mange modsætninger, som den umbriske tradition rummer. Det er den perfekte balance mellem sødme og bitterhed, der gør denne dessert helt særlig og umiddelbart får den til at blive en del af den umbriske bondetradition«.

Der findes endvidere et uddrag fra artiklen som offentliggjort i avisen »Il Messaggero« i Terni-lokaludgaven fra den 31. december 2009. »Traditionen siger, at pampepato siden 1851 har været en fast bestanddel på Terni-befolkningens bord.«

En anden interessant artikel er offentliggjort i samme avis med titlen »In gara per il migliore Pampepato dell'anno« (konkurrencen om årets bedste Pampepato), hvor Terni-pampepatoen anerkendes som »unik, og som udelukkende kan findes i Terni og ligeledes er et symbol på tradition alene takket være ingredienserne.« (Il Messaggero fra den 15. december 2008).

»Pampepato di Terni«/»Panpepato di Terni« beskrives i madlavningsmagasinet Cucina Moderna som den »klassiske juledessert« (januar 2018, s. 98, Ed. Mondadori Group).

Den anden udgave af publikationen La vera Umbria fra 2000 (ægte Umbria) indeholder opskriften på »Pampepato di Terni«/»Panpepato di Terni«, hvor den beskrives som den typiske dessert i Terni (La tradizione umbra nei piaceri della tavola, P. Caruso, udgivet af Grilligraf Collazzone).

I publikationen »Terni: la città fra due fiumi« (Terni, byen mellem to floder) (ed. Vanni, 2006) i serien Il turismo culturale: la rivista che ti guida (kulturturisme: din guide), hedder det også, at »der i juletiden i Terni ikke findes en familie, restaurant, gastronomisk indretning, bager eller ovn, der ikke bager pampepato (…).«

»Pampepato di Terni«/»Panpepato di Terni« er også omdrejningspunktet for lokale konkurrencer og sammenkomster.

Terni-afdelingen af Accademia Italiana della Cucina har i en årrække opfordret medlemmerne til at lave smagsprøver på deres hjemmelavede pampepato og til at dele deres opskrifter. Præmien går til den bedste kage tilberedt efter traditionerne. Siden 2009 har Ternis MET-organisationen på samme måde afholdt konkurrencen »Årets Pampepato«, hvor alle kan deltage ved at lade deres produkt bedømme af en kvalificeret jury bestående af kulinariske eksperter, bagere, chocolatierer, sommerlierer og repræsentanter for sektorer og faglige organisationer. Præmien for den bedste »Pampepato di Terni«/»Panpepato di Terni« er en kagespade af træ, som hvert år tilbageleveres af vinderen af konkurrencen året før og gives til årets vinder. (»Træspaden for bedste Pampepato«, artikel i Il Messaggero fra den 5. januar 2013).

Den 10. februar 2002 producerede en gruppe Terni-bagere en pampepato på 112 kg — den største nogensinde — i forbindelse med en messe for »Pampepato di Terni«/»Panpepato di Terni«.

Endelig er andre meget vigtige indikatorer for »Pampepato di Ternis«/»Panpepato di Ternis« veletablerede omdømme knyttet til dens voksende og omfattende tilstedeværelse på hylderne med typiske produkter, hvor forbrugerne i høj grad ser den som en gastronomisk souvenir.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

Eller alternativt:

ved at gå direkte til hjemmesiden for ministeriet for landbrugs-, fødevare- og skovbrugspolitik (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.